«Հէնց այս համատեքստում է, որ ակտիւացել են ռազմական գործողութիւնները Հալէպում: Յատկապէս վերջին 10-15 օրւայ ընթացքում ակտիւ ռազմական գործողութիւններ են ընթանում Հալէպի քրդաբնական շրջաններում, ռմբակոծւում է նաեւ հայկական որոշ թաղամասեր: Պարզ է, որ առկայ է թուրքական ձեռագիրը: Այս խմբաւորումները գործում են յստակ Թուրքիայի ուղղորդմամբ: Ինչո՞ւ պէտք է «Ջաբաթ ալ Նուսրա»-ն, որը համարւում է ԴԱԷՇ-ի մրցակիցը, յարձակւի քրդական կառոյցների դէմ, որոնք գործում են ԴԱԷՇ-ի դէմ, կամ ինչո՞ւ պէտք է նոյն կառոյցը ռազմական գործողութիւններ իրականացնի սիրիական բանակային ստորաբաժանումների դէմ, որոնք կռւում են ԴԱԷՇ-ի դէմ: Չէ որ սրանք ի վերջոյ ե՛ւ գաղափարական, ե՛ւ ռազմական տեսանկիւնից մրցակիցներ են: Ամբողջ խնդիրն այն է, որ այս ծայրայեղական խմբաւորումները ցանկանում են, որ ԴԱԷՇ-ը որոշակիօրէն պահպանի իր դիրքերը: Ամբողջ աշխարհի ուշադրութիւնն ուղղւած է ԴԱԷՇ-ի դէմ: Այս կառոյցները, օգտւելով ստեղծւած իրավիճակից, սեփական շահերն են հետապնդում»,- մանրամասնեց արաբագէտը: